pythainlp/thaigov-v2-corpus-22032023 huggingface dataset:
วันอังคารที่ 17 พฤษภาคม 2565
ครม. เห็นชอบร่างแผนพัฒนาประชากรเพื่อการพัฒนาประเทศระยะยาว ปี 2565-2580 เดินหน้า 6 ยุทธศาสตร์รองรับอนาคต
ครม. เห็นชอบร่างแผนพัฒนาประชากรเพื่อการพัฒนาประเทศระยะยาว ปี 2565-2580 เดินหน้า 6 ยุทธศาสตร์รองรับอนาคต
วันที่ 17 พ.ค. 2565 น.ส.ไตรศุลี ไตรสรณกุล รองโฆษกประจำสำนักนายกรัฐมนตรีกล่าวว่า คณะรัฐมนตรี (ครม.) เห็นชอบร่างแผนพัฒนาประชากรเพื่อการพัฒนาประเทศระยะยาว ปี 2565-2580 ตามที่สำนักงานสภาพัฒนาการเศรษฐกิจและสังคมแห่งชาติ(สศช.)เสนอ เพื่อนำไปสู่การขับเคลื่อนให้เกิดผลเป็นรูปธรรมต่อไป โดยมีกรอบแนวทางการพัฒนาประชากรให้ความสำคัญกับ 3 ด้านได้แก่ การเกิดอย่างมีคุณภาพ การอยู่อย่างมีคุณภาพและมีส่วนร่วมในการพัฒนาประเทศ และการแก่และตายอย่างมีคุณภาพ โดยต้องมีวาระการพัฒนาบนฐานของกระบวนทัศน์ใหม่และคำนึงถึงอิทธิพลของเทคโนโลยี โซเชียลมีเดีย และเจเนอเรชั่น ที่จะส่งผลให้การดำรงชีวิตของประชากรในประเทศไทยเปลี่ยนแปลงไปจากอดีต
ทั้งนี้ร่างแผนพัฒนาประชากรเพื่อการพัฒนาประเทศระยะยาว ปี 2565-2580 ประกอบด้วย 6 ยุทธศาสตร์ได้แก่ การสร้างครอบครัวที่มีคุณภาพ และพัฒนาระบบที่เอื้อต่อการมีและการเลี้ยงดูบุตร, การพัฒนายกระดับผลิตภาพประชากร, การยกระดับความมั่นคงทางการเงิน, การสร้างเสริมสุขภาวะเพื่อลดการตายก่อนวัยอันควร และมีระบบดูแลระยะยาวและช่วงท้ายของชีวิต, การสร้างสภาพแวดล้อมที่เอื้อต่อการดำรงชีวิตอย่างมีคุณภาพกับทุกกลุ่มวัยและการบริหารจัดการด้านการย้ายถิ่น
โดยจะแบ่งลำดับความสำคัญในการดำเนินการเป็น 2 ระยะ คือ ระยะเร่งด่วน เน้นการจัดการกับปัญหาที่เป็นผลพวงจากสถานการณ์การระบาดของโรคโควิด 19 มุ่งให้เด็กเรียนรู้ได้อย่างเต็มที่ เยียวยาครอบครัวที่เปราะบางและผู้ว่างงาน และระยะยาว มุ่งเน้นการสร้างครอบครัวคุณภาพ ซึ่งจะช่วยพัฒนาประชากรรุ่นถัดไปให้มีคุณภาพและการเสริมความแข็งแกร่งของระบบการดูแลคนรุ่นพ่อแม่เมื่อเข้าสู่การเป็นผู้สูงอายุ รวมทั้งพัฒนาระบบการศึกษาและการเรียนรู้ตลอดชีวิตที่มีคุณภาพสูง เพื่อให้สามารถสร้างรายได้อย่างมั่นคงต่อเนื่อง ตามแนวคิด “ชุมชนน่าอยู่ สุขภาวะดี มีงานทำ”
สำหรับภาพอนาคตประชากรไทยระยะยาวสรุปได้ดังนี้คือ ประชากรรวมจะยังคงเพิ่มขึ้นและจะเพิ่มขึ้นไปจนถึงปี 2571 ที่มีจำนวนสูงสุดที่ 67.19 ล้านคน จากนั้นตั้งแต่ปี 2572 เป็นต้นไป จำนวนประชากรรวมจะลดลง และในปี 2580 วัยเด็กจะมีสัดส่วนลดลงเหลือร้อยละ 14.3 แต่ผู้สูงอายุกลับเพิ่มขึ้นร้อยละ 29.85 และในอนาคตจะเกิดการขาดแคลนแรงงาน เนื่องจากโครงสร้างประชากรวัยแรงงานจะลดลงกว่า 3 ล้านคนในทุก 10 ปี ในขณะที่ความต้องการแรงงานมีแนวโน้มเพิ่มขึ้นจาก 37.55 ล้านคนในปี 2560 เพิ่มเป็น 44.71 ล้านคนในปี 2580 ทางออกหนึ่งคือ การใช้ระบบอัตโนมัติทดแทนแรงงาน นอกจากนี้สัดส่วนผู้สูงอายุหญิงเพิ่มขึ้น เนื่องจากเพศหญิงมีอายุยืนกว่าเพศชาย และผู้สูงอายุจำนวนมากยังมีระดับการศึกษาต่ำ ขณะที่อัตราสูงวัยในแต่ละจังหวัดไม่เท่ากัน จึงจำเป็นต้องมีการวางแผนระดับพื้นที่มากยิ่งขึ้น
นอกจากนี้สศช.ยังระบุด้วยว่า การเพิ่มขึ้นของประชากรเจเนอเรชั่น Alpha ซึ่งเกิดในช่วงปี 2553 เป็นต้นไป ซึ่งประชากรกลุ่มนี้ใช้ชีวิตตามความต้องการของตัวเอง เนื่องจากมีพลังความรู้ความสามารถที่มาก ขณะเดียวกันก็มีความสนใจที่อยากเป็นส่วนหนึ่งที่สร้างสรรค์ให้โลกนี้ดีขึ้น แต่การอยู่กับเทคโนโลยีมากเกินไปอาจทำให้คนกลุ่มนี้ขาดปฏิสัมพันธ์ที่ดีต่อมนุษย์คนอื่นเท่าที่ควร ทำให้มีความเข้าใจระหว่างกันน้อยลง ไม่เคารพซึ่งกันและกัน จึงจะเป็นปรากฏการณ์ใหม่ที่ต้องหาแนวทางตั้งรับอย่างเหมาะสม
วันอังคารที่ 19 เมษายน 2565
โฆษกรัฐบาลเผย นายก ฯ ผลักดัน Soft Power ไทยตลอด จับมือเอกชนส่งเสริม “ตลอดห่วงโซ่อุตสาหกรรม” ครอบคลุมทั้งผู้ผลิต ศิลปิน บุคลากรเบื้องหลัง
โฆษกรัฐบาลเผย นายก ฯ ผลักดัน Soft Power ไทยตลอด จับมือเอกชนส่งเสริม “ตลอดห่วงโซ่อุตสาหกรรม” ครอบคลุมทั้งผู้ผลิต ศิลปิน บุคลากรเบื้องหลัง ขณะที่โฆษกรัฐบาลชื่นชมศิลปินทุกคนที่สร้างชื่อเสียงให้ประเทศ
วันที่ 19 เมษายน 2565 นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม มีนโยบายต่อเนื่องในการสนับสนุน Soft Power และอุตสาหกรรมสร้างสรรค์ของไทยให้เป็นที่รู้จักทั่วโลก พร้อมแนะนำหน่วยงานรัฐทำงานร่วมกับภาคเอกชน สนับสนุน “ตลอดห่วงโซ่อุตสาหกรรม” ครอบคลุมทั้งผู้ผลิต ศิลปิน บุคลากรเบื้องหลัง เพื่อผลักดันให้ Soft Power เกิดประโยชน์ทางเศรษฐกิจ พร้อมชื่นชมความสำเร็จล่าสุดของศิลปินและเยาวชนไทยทุกแขนง รวมไปถึงทีมงานและบุคลากรในอุตสาหกรรมบันเทิงของไทยทั้งภาพยนตร์และดนตรีที่ทำหน้าที่เป็นสะพานเชื่อมวัฒนธรรมไทยสู่สากล ส่งเสริม Soft Power ของไทย ให้เป็นที่รู้จักทั่วโลก ทั้ง “ลิซ่า-ลลิษา มโนบาล” และ “แบมแบม-กันต์พิมุกต์ ภูวกุล” ศิลปินเกาหลี สัญชาติไทยที่มีการนำเสนอศิลปวัฒนธรรมไทยผ่านผลงานของตนเอง รวมทั้งยังมีศิลปินนักดนตรีอิสระของไทยหลายคนที่เป็นที่ชื่นชมและได้รับความสนใจในต่างประเทศ เช่น วิภูริศ ศิริทิพย์ (Phum Viphurit) พาราไดส์ บางกอก หมอลำ อินเตอร์เนชั่นแนล แบนด์ (Paradise Bangkok International Molam Band) วงหมอลำของไทย ที่ไปสร้างชื่อเสียงทำให้วัฒนธรรมและศิลปะด้านดนตรีของไทยได้รับความสนใจในต่างประเทศ สอดคล้องกับนโยบายของนายกรัฐมนตรี ที่มุ่งส่งเสริมวัฒนธรรม 5 F ที่เป็น Soft Power ของไทยให้กลายเป็นสินค้าส่งออกทางวัฒนธรรมสำคัญของไทย ได้แก่ 1) อาหาร (Food) 2) ภาพยนตร์และวีดิทัศน์ (Film) 3) การออกแบบแฟชั่นไทย (Fashion) 4) ศิลปะการป้องกันตัวแบบไทย (Fighting) และ 5) เทศกาลประเพณีไทย (Festival)
โฆษกประจำสำนักนายกรัฐมนตรีกล่าวเพิ่มเติมว่า นายกรัฐมนตรีเชื่อมั่นว่า ด้วยเอกลักษณ์ - วัฒนธรรมไทย มีประวัติศาสตร์ยาวนานเป็นรากฐานที่เป็นทุนทางวัฒนธรรม สะท้อนผ่านอาหาร ศิลปะ วัฒนธรรม บันเทิง เพลง ภาพยนตร์และสถานที่ท่องเที่ยว กลายเป็น Soft Power ไทยที่เป็นที่รู้จักและได้รับการชื่นชมจากคนทั่วโลก เมื่อผนวกกับพลังและศักยภาพอุตสาหกรรมสร้างสรรค์ของไทย ที่ประกอบด้วยศิลปินไทยที่มีความสามารถ ทีมงานบุคลากรเบื้องหลังที่มีทักษะและเชี่ยวชาญ และการสนับสนุนของภาครัฐ จะเป็นการสร้างโอกาสและช่องทางใหม่ ๆ ผลักดันอุตสาหกรรมสร้างสรรค์และ Soft Power กลายเป็นสินค้าส่งออกทางวัฒนธรรมสำคัญของไทย นำรายได้เข้าประเทศและขับเคลื่อนเศรษฐกิจไทย
“ส่วนตัวผมมองว่าความสำเร็จไม่ว่าจะเป็น ลิซ่า แบมแบม หรือล่าสุดของศิลปินไทย นางสาวดนุภา คณาธีรกุล (มิลลิ) ศิลปินแรปเปอร์สาวของไทยที่ได้ร่วมงานเทศกาลดนตรีและศิลปะ (Coachella) ณ เมืองแคลิฟอร์เนีย สหรัฐอเมริกา ซึ่งก่อนจบการแสดงได้โชว์การกินข้าวเหนียวมะม่วง โดยเป็นเมนูอาหารไทยที่ได้รับความนิยมจนกลายเป็นกระแสความสนใจของสื่อโซเซียลทั้งชาวไทยและต่างชาตินั้น เป็นเรื่องที่ดีมาก เป็นอีกหนึ่งศิลปิน/เยาวชนไทย ที่ช่วยส่งเสริม Soft Power ของไทย ให้เป็นที่รู้จักทั่วโลกตามนโยบายของนายกรัฐมนตรีและรัฐบาลด้วย” นายธนกร กล่าว
วันพุธที่ 10 พฤศจิกายน 2564
กระทรวงยุติธรรม โดย กรมคุ้มครองสิทธิและเสรีภาพ เยียวยาเยาวชน 15 ปี ที่ถูกยิงหน้า สน.ดินแดง จนเสียชีวิต
กระทรวงยุติธรรม โดยกรมคุ้มครองสิทธิและเสรีภาพ เยียวยาเยาวชน 15 ปี ที่ถูกยิงหน้า สน.ดินแดง จนเสียชีวิต
จากกรณีเยาวชนวัย 15 ปี (นายวาฤทธิ์ ขอสงวนนามสกุล) ถูกยิงบริเวณลำคอด้านซ้ายจนหมดสติ ที่หน้า สน.ดินแดง และถูกนำส่งห้องฉุกเฉิน โรงพยาบาลราชวิถี เมื่อวันที่ 16 สิงหาคม 2564 เวลาประมาณ 21.00 น. ภายหลังต่อมาเมื่อวันที่ 28 ตุลาคม 2564 ได้เสียชีวิตลงหลังจากรักษาตัวนานกว่า3เดือน
โดยกรมคุ้มครองสิทธิและเสรีภาพ ได้มีการประชุมคณะอนุกรรมการพิจารณาค่าตอบแทนผู้เสียหาย และจำเลยในคดีอาญา กรุงเทพมหานคร 2 ครั้งที่ 6/2564 เมื่อวันที่ 9 พฤศจิกายน 2564 โดย นายเกิดโชค เกษมวงศ์จิตร รองอธิบดีกรมคุ้มครองสิทธิและเสรีภาพ เป็นประธานคณะอนุกรรมการ ได้พิจารณาค่าตอบแทนแก่ทายาทของผู้เสียหาย ให้นายวาฤทธิ์ (ขอสงวนนามสกุล) ตามพระราชบัญญัติค่าตอบแทนผู้เสียหาย และค่าทดแทนและค่าใช้จ่ายแก่จำเลยในคดีอาญา พ. ศ. 2544 และที่แก้ไขเพิ่มเติม (ฉบับที่ 2) พ.ศ 2559 ดังนี้ (1) ค่าตอบแทนกรณีถึงแก่ความตาย จำนวน 50,000 บาท (2) ค่าจัดการศพ จำนวน 20,000 บาท (3) ค่าขาดอุปการะเลี้ยงดู จำนวน 40,000 บาท รวมเป็นเงินทั้งสิ้น 110,000 บาท ทั้งนี้ จะประสานงานทายาทเพื่อรับเงินเยียวยาตามพระราชบัญญัติฯ ต่อไป
นายเรืองศักดิ์ สุวารี อธิบดีกรมคุ้มครองสิทธิและเสรีภาพ กล่าวว่า กระทรวงยุติธรรมโดยกรมคุ้มครองสิทธิและเสรีภาพ พร้อมให้ความช่วยเหลือเยียวยาประชาชนที่ตกเป็นเหยื่อหรือผู้เสียหายในคดีอาญา เพื่ออำนวยความยุติธรรม ลดความเหลื่อมล้ำ สร้างความเป็นธรรมให้เกิดขึ้นในสังคม ตามนโยบายของ นายสมศักดิ์ เทพสุทิน รัฐมนตรีว่าการกระทรวงยุติธรรม
ทั้งนี้ หากท่านตกเป็นเหยื่ออาชญากรรมถูกทำร้ายถึงแก่ชีวิต ร่างกาย โดยการกระทำความผิดอาญาของผู้อื่น โดยตนไม่มีส่วนเกี่ยวข้อง มีสิทธิ์ได้รับการเยียวยา ซึ่งสามารถติดต่อสอบถามได้ ส่วนกลาง (กรมคุ้มครองสิทธิและเสรีภาพ) และ ส่วนภูมิภาค (สำนักงานยุติธรรมจังหวัดทุกแห่งทั่วประเทศ) หรือติดต่อที่ สายด่วนยุติธรรม โทร 1111 กด 77
"เราพร้อมยืนเคียงข้างผู้บริสุทธิ์ และจะไม่หยุดความช่วยเหลือเพื่อความยุติธรรม"
วันอาทิตย์ที่ 21 พฤศจิกายน 2564
มท. กำชับผู้ว่าฯ ทั่วประเทศ ขับเคลื่อนป้องกัน ปราบปราม และแก้ปัญหาการค้ามนุษย์ในทุกมิติ อย่างเข้มข้น ต่อเนื่อง พร้อมดึงภาคประชาชนร่วมเป็นเครือข่ายเฝ้าระวังการค้ามนุษย์ในพื้นที่
มท. กำชับผู้ว่าฯ ทั่วประเทศ ขับเคลื่อนป้องกัน ปราบปราม และแก้ปัญหาการค้ามนุษย์ในทุกมิติ อย่างเข้มข้น ต่อเนื่อง พร้อมดึงภาคประชาชนร่วมเป็นเครือข่ายเฝ้าระวังการค้ามนุษย์ในพื้นที่ พบเห็นเบาะแส แจ้งสายด่วนศูนย์ดำรงธรรม 1567 หรือสายด่วน ปคม. 1191 ได้ตลอด
วันนี้ (21 พ.ย. 64) นายสุทธิพงษ์ จุลเจริญ ปลัดกระทรวงมหาดไทย เปิดเผยว่า จากรายงานสถานการณ์การค้ามนุษย์ ประจำปี ค.ศ. 2021 (Trafficking in Persons Report : TIP Report) เมื่อวันที่ 6 กรกฎาคม 2564 เผยแพร่โดยกระทรวงการต่างประเทศสหรัฐอเมริกาพบว่า ประเทศไทยถูกจัดให้อยู่ในระดับ Tier 2 Watch List (เฝ้าระวัง) ซึ่งรัฐบาลภายใต้การนำของ พลเอก ประยุทธ์ จันทร์โอชา นายกรัฐมนตรี ได้ให้ความสำคัญ และสั่งการไปยังทุกหน่วยงาน ให้เข้มงวด กวดขันอย่างจริงจังในทุกพื้นที่ที่รับผิดชอบ เพื่อช่วยกันแก้ไขปัญหาค้ามนุษย์ และในการประชุมคณะกรรมการประสานและกำกับการดำเนินงานป้องกันและปราบปรามการค้ามนุษย์ที่มี พลเอก ประวิตร วงษ์สุวรรณ รองนายกรัฐมนตรี เป็นประธาน ยังได้มีข้อสั่งการกำชับให้หน่วยงานที่เกี่ยวข้อง เพิ่มความเข้มงวดในการปฏิบัติภารกิจด้านการป้องกัน ปราบปราม และแก้ไขปัญหาการค้ามนุษย์อย่างเป็นรูปธรรม เพื่อลดปัญหาการค้ามนุษย์ในประเทศไทย
นอกจากนี้ พลเอก อนุพงษ์ เผ่าจินดา รัฐมนตรีว่าการกระทรวงมหาดไทย ยังได้เน้นย้ำในการประชุมมอบนโยบายผู้ว่าราชการจังหวัดทั่วประเทศ โดยต้องบูรณาการการทำงานร่วมกับหน่วยงานที่เกี่ยวข้อง ทั้งฝ่ายปกครอง ทหาร ตำรวจ และกลไกในระดับพื้นที่ กำนัน ผู้ใหญ่บ้าน ผู้บริหารองค์กรปกครองส่วนท้องถิ่น สมาชิกกองอาสารักษาดินแดน ให้ร่วมเฝ้าระวัง ตรวจสอบ ตรวจตรา เพื่อป้องกันและแก้ไขการค้ามนุษย์ในทุกพื้นที่อย่างเข้มข้น ต่อเนื่อง
นายสุทธิพงษ์ จุลเจริญ ปลัดกระทรวงมหาดไทย กล่าวต่ออีกว่า การป้องกันและแก้ไขปัญหาการค้ามนุษย์ในระดับพื้นที่ทั่วประเทศจะต้องเป็นไปอย่างเข้มข้น ต่อเนื่อง ตามนโยบายของรัฐบาล และข้อสั่งการของรัฐมนตรีว่าการกระทรวงมหาดไทย จึงได้สั่งการและเน้นย้ำไปยังผู้ว่าราชการจังหวัดทุกจังหวัดในการให้ความสำคัญกับการป้องกัน ปราบปราม และแก้ไขปัญหาการค้ามนุษย์ในมิติต่าง ๆ เช่น การสืบค้นข่าวสาร การติดตามจับกุม และขยายผลถึงขบวนการนำพา การลงโทษเจ้าหน้าที่รัฐที่มีส่วนเกี่ยวข้องอย่างเด็ดขาด และให้ประเมินสถานการณ์การค้ามนุษย์ภายในจังหวัดอย่างจริงจัง โดยเฉพาะอย่างยิ่งในประเด็นของการใช้แรงงานประมง การบังคับใช้แรงงาน เป็นต้น พร้อมกำชับไม่ให้ข้าราชการทุกระดับเข้าไปมีส่วนเกี่ยวข้องกับการค้ามนุษย์ นอกจากนี้ ก็ให้บูรณาการความร่วมมือกับหน่วยงานที่เกี่ยวข้องในการป้องกัน ปราบปราม และแก้ไขปัญหาการค้ามนุษย์อย่างเป็นรูปธรรม มีประสิทธิภาพและถูกต้องตามระเบียบ กฎหมาย และสร้างการรับรู้ โดยดึงภาคประชาชนร่วมเป็นเครือข่ายเฝ้าระวังการค้ามนุษย์ในพื้นที่
"กระทรวงมหาดไทยให้ความสำคัญในการป้องกันและแก้ไขปัญหาการค้ามนุษย์มาอย่างต่อเนื่อง ด้วยการดำเนินมาตรการป้องกันและปราบปรามอย่างเข้มข้นในทุกพื้นที่ โดยมีผู้ว่าราชการจังหวัดและนายอำเภอ ทำหน้าที่บูรณาการแก้ไขปัญหาร่วมกับหน่วยงานที่เกี่ยวข้อง มุ่งเน้นการลดอุปสงค์ อุปทานของขบวนการค้ามนุษย์ และการช่วยเหลือเยียวยาผู้เสียหายตามหลักมนุษยธรรม ทั้งนี้ หากพี่น้องประชาชนพบเห็นเบาะแสการค้ามนุษย์ สายด่วนศูนย์ดำรงธรรม โทร. 1567 หรือสายด่วนกองบังคับการปราบปรามการค้ามนุษย์ โทร. 1191 ได้ตลอด 24 ชั่วโมง" นายสุทธิพงษ์ กล่าวย้ำในตอนท้าย
วันพฤหัสบดีที่ 4 สิงหาคม 2565
พม. บุรีรัมย์ เร่งช่วยเหลือเด็กหญิง วัย 11 ปี ถูกล่ามโซ่ในบ้าน
พม. บุรีรัมย์ เร่งช่วยเหลือเด็กหญิง วัย 11 ปี ถูกล่ามโซ่ในบ้าน
วันที่ 3 ส.ค. 65เวลา 16.00 น.นางสาวแรมรุ้ง วรวัธ รองปลัดกระทรวงการพัฒนาสังคมและความมั่นคงของมนุษย์ (รองปลัด พม.)ในฐานะโฆษกกระทรวงการพัฒนาสังคมและความมั่นคงของมนุษย์ เปิดเผยว่า กรณีมีผู้ใช้ Facebook โพสต์คลิป เด็กหญิงถูกล่ามโซ่ไว้ในบ้าน โดยมีปู่กับย่าเด็กเป็นผู้ควบคุมและใช้ไม้ตีหลานตัวเอง ที่อำเภอลำปลายมาศ จังหวัดบุรีรัมย์ นั้น กระทรวงการพัฒนาสังคมและความมั่นคงของมนุษย์ (พม.) โดยทีม One Home พม. จังหวัดบุรีรัมย์ จากสำนักงานพัฒนาสังคมและความมั่นคงของมนุษย์จังหวัดบุรีรัมย์ ศูนย์ปฏิบัติการเพื่อป้องกันการกระทำความรุนแรงในครอบครัวจังหวัดบุรีรัมย์ บ้านพักเด็กและครอบครัวจังหวัดบุรีรัมย์ และหน่วยงานที่เกี่ยวข้อง ได้ร่วมกันลงพื้นที่ตรวจสอบข้อเท็จจริง พร้อมทั้งให้ความช่วยเหลือแล้วตามภารกิจของกระทรวง พม.
นางสาวแรมรุ้งกล่าวว่า จากการลงพื้นที่ตรวจสอบข้อเท็จจริง พบว่า เด็กหญิงผู้ถูกกระทำความรุนแรง อายุ 11 ปี กำลังศึกษาชั้นประถมศึกษาปีที่ 4 มีอาการสมาธิสั้น ต้องรับยารักษาอย่างต่อเนื่อง โดยอาศัยอยู่กับปู่ อายุ 59 ปี และย่า อายุ 50 ปี ซึ่งได้เลี้ยงดูมาตั้งแต่เด็ก เนื่องจากพ่อและแม่ของเด็กแยกทางกัน และพ่อไม่ได้มาดูแล โดยวันเกิดเหตุ ปู่และย่าออกไปหาปลา ไม่ได้พาหลานไปด้วย จึงล่ามโซ่และใช้เชือกมัดกับขื่อบ้าน ซึ่งบางวันต้องออกไปทำงานรับจ้างเพื่อหาเงินมาเลี้ยงครอบครัว อีกทั้งได้ตีหลาน เพราะโมโหที่หลานมีนิสัยดื้อรั้น ชอบหนีไปเที่ยวเล่นกับเพื่อนจนมืดจนค่ำ ไม่ยอมกลับบ้าน ซึ่งปู่และย่าได้ห้ามปราบไว้เป็นประจำ แต่หลานไม่ยอมเชื่อฟัง จึงจำเป็นต้องใช้ความรุนแรง แต่กระทำด้วยความเป็นห่วงหลาน
นางสาวแรมรุ้งกล่าวเพิ่มเติมว่า ทั้งนี้ กระทรวง พม. โดยทีม One Home พม. จังหวัดบุรีรัมย์ และหน่วยงานที่เกี่ยวข้องได้ร่วมกันให้การช่วยเหลือต่างๆ ได้แก่ 1) พาเด็กไปตรวจร่างกายที่โรงพยาบาลในพื้นที่ และคุ้มครองสวัสดิภาพเด็กชั่วคราว โดยแยกเด็กออกจากครอบครัว และให้ความคุ้มครองสวัสดิภาพเด็ก ณ บ้านพักเด็กและครอบครัวจังหวัดบุรีรัมย์ 2) ประสานโรงพยาบาลจิตเวชนครราชสีมาราชนครินทร์ เพื่อประเมินสภาพจิตใจกับแพทย์เฉพาะทาง และดำเนินการบำบัด ฟื้นฟูจิตใจเด็ก และ 3) ประชุมทีมสหวิชาชีพ เพื่อวางแผนการช่วยเหลือร่วมกับครอบครัว ในการปรับพฤติกรรมของเด็ก ปู่และย่าของเด็ก เพื่อให้สามารถอาศัยอยู่ด้วยความเข้าใจซึ่งกันและกันได้เช่นเดิมต่อไป ทั้งนี้ หากประชาชนพบเห็นเด็กถูกกระทำความรุนแรงหรือประสบปัญหาทางสังคม สามารถติดต่อขอความช่วยเหลือได้ที่ ศูนย์ช่วยเหลือสังคม สายด่วน พม. โทร. 1300 บริการฟรี 24 ชั่วโมง และสำนักงานพัฒนาสังคมและความมั่นคงของมนุษย์จังหวัดทั่วประเทศ ตลอดจนอาสาสมัครพัฒนาสังคมและความมั่นคงของมนุษย์ (อพม.) ในพื้นที่ ซึ่งกระทรวงพม. พร้อมให้ความช่วยเหลืออย่างเต็มที่
วันศุกร์ที่ 12 พฤศจิกายน 2564
พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะกรรมการบริหารสถานการณ์การแพร่ระบาดของโรคติดเชื้อไวรัสโคโรนา ๒๐๑๙ (โควิด-19) ครั้งที่ ๑๘/๒๕๖๔
พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะกรรมการบริหารสถานการณ์การแพร่ระบาดของโรคติดเชื้อไวรัสโคโรนา ๒๐๑๙ (โควิด-19) ครั้งที่ ๑๘/๒๕๖๔
วันที่ ๑๒ พฤศจิกายน ๒๕๖๔ เวลา ๐๙.๓๐ น. พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะกรรมการบริหารสถานการณ์การแพร่ระบาดของโรคติดเชื้อไวรัสโคโรนา ๒๐๑๙ (โควิด-19) ครั้งที่ ๑๘/๒๕๖๔ โดยมี นายอนุทิน ชาญวีรกูล รองนายกรัฐมนตรี และรัฐมนตรีว่าการกระทรวงสาธารณสุข นายอิทธิพล คุณปลื้ม รัฐมนตรีว่าการกระทรวงวัฒนธรรม คณะกรรมการ ศบค. และตัวแทนจากหน่วยงานที่เกี่ยวข้องเข้าร่วม ณ ตึกสันติไมตรี (หลังนอก) ทำเนียบรัฐบาล
วันพฤหัสบดีที่ 30 กันยายน 2564
โฆษกดีอีเอสเตือนอย่าเชื่อข่าวปลอม ธปท. ส่ง sms ให้ประชาชน แจ้งว่าได้รับสินเชื่อ
โฆษกดีอีเอสเตือนอย่าเชื่อข่าวปลอม ธปท. ส่ง sms ให้ประชาชน แจ้งว่าได้รับสินเชื่อ
นางสาวนพวรรณหัวใจมั่นโฆษกกระทรวงดิจิทัลเพื่อเศรษฐกิจและสังคมฝ่ายการเมืองกล่าวว่าตามที่มีการเผยแพร่ในสื่อสังคมออนไลน์ประเด็นเรื่องธปท.ส่งsmsให้ประชาชนแจ้งว่าได้รับสินเชื่อทางศูนย์ต่อต้านข่าวปลอมได้ดำเนินการตรวจสอบข้อเท็จจริงกับธนาคารแห่งประเทศไทยกระทรวงการคลังพบว่าประเด็นดังกล่าวนั้นเป็นข้อมูลเท็จ
กรณีที่มีประชาชนได้รับข้อความSMSระบุว่าคุณได้รับสินเชื่อจากธนาคารแห่งประเทศไทยพร้อมแนบลิงก์ให้คลิกนั้นทางธนาคารแห่งประเทศไทย(ธปท.)กระทรวงการคลังได้ตรวจสอบและชี้แจงข้อเท็จจริงว่าSMSดังกล่าวไม่ใช่ของธนาคารแห่งประเทศไทยแต่อย่างใดหากได้รับSMSดังกล่าวอย่ากดลิงก์หรือกรอกข้อมูลเป็นอันขาดเนื่องจากธปท.ไม่ได้มีการปล่อยกู้กับประชาชนทั่วไปอีกทั้งยังมีความเสี่ยงถูกนำข้อมูลไปใช้ในทางทุจริตโปรดตรวจสอบรายชื่อผู้ให้บริการที่ได้รับอนุญาตประกอบธุรกิจสินเชื่อจากธปท.ก่อนกู้เงินทุกครั้งคลิกhttps://bit.ly/3CBgMMA
ดังนั้นขอให้ประชาชนอย่าหลงเชื่อข้อมูลดังกล่าวและขอความร่วมมือไม่ส่งหรือแชร์ข้อมูลดังกล่าวต่อในช่องทางสื่อสังคมออนไลน์ต่างๆและเพื่อให้ประชาชนได้รับข้อมูลข่าวสารจากธนาคารแห่งประเทศไทยสามารถติดตามได้ที่เว็บไซต์www.bot.or.thหรือโทร. 02 2835353
นอกจากนี้ประชาชนทุกคนสามารถเข้ามามีส่วนร่วมสนับสนุนการแก้ไขปัญหาการเผยแพร่ข้อมูลเท็จทางสื่อสังคมออนไลน์ตลอดจนแจ้งเบาะแสการฉ้อโกงหรือหลอกลวงทางโซเชียลโดยแจ้งเข้ามาได้ผ่านช่องทางดังนี้ไลน์@antifakenewscenterเว็บไซต์https://www.antifakenewscenter.com/ทวิตเตอร์https://twitter.com/AFNCThailandและโทรสายด่วนGCC 1111ต่อ87รวมทั้งศูนย์รับเรื่องร้องเรียนปัญหาออนไลน์โทร. 1212เพื่อจะประสานต่อไปยังหน่วยงานที่เกี่ยวข้องต่อไป
*********
วันอังคารที่ 9 พฤศจิกายน 2564
อนุมัติงบสนับสนุนวิจัยพัฒนาวัคซีน ChulaCov19 และใบยา
วันเสาร์ที่ 6 พฤศจิกายน 2564
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลสนับสนุนการวิจัยและพัฒนาวัคซีนโควิด-19 อย่างต่อเนื่อง โดยล่าสุดได้อนุมัติกรอบวงเงิน 2,316 ล้านบาทสำหรับโครงการวิจัยและพัฒนาวัคซีนโควิด-19 ChulaCov19 mRNA เพื่อดำเนินการทดสอบวิจัยในอาสาสมัครระยะที่ 3 และขึ้นทะเบียนตามเกณฑ์ที่องค์การอาหารและยากำหนด พร้อมทั้งเห็นชอบในหลักการโครงการวิจัยและพัฒนาวัคซีนป้องกันโรคโควิด-19 ใบยา กรอบวงเงิน 1,300 ล้านบาท สำหรับการทดสอบในมนุษย์ระยะที่ 3 โดยมีอาสาสมัครอย่างน้อย 10,000 คนตามหลักเกณฑ์ของ อย. ทั้งนี้ เพื่อให้ประเทศไทยสามารถผลิตและพัฒนาวัคซีนป้องกันโรคโควิด-19 ใช้เองได้ โดยมีคุณภาพตามมาตรฐานสากลและมีปริมาณเพียงพอที่จะดูแลคนไทยทุกคนอย่างทั่วถึง
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันพุธที่ 10 สิงหาคม 2565
Cabinet acknowledges official Thai spelling and pronunciation for “Republic of Türkiye”
Cabinet acknowledges official Thai spelling and pronunciation for “Republic of Türkiye”
Deputy Government Spokesperson Traisuree Taisaranakul disclosed that the cabinet, in its meeting on August 9, 2022, acknowledged change of official name of the Republic of Turkey to “Republic of Türkiye”, and the Thai spelling and pronunciation for the country’s new official name.
Following an official letter submitted to the United Nations by the Republic of Türkiye, requesting the use of “Türkiye” instead of “Turkey” for all affairs, the country's name has been officially changed to Türkiye at the UN. The Embassy of the Republic of Türkiye to Thailand has also submitted request for the change of name to the Thai authority for all affairs related to bilateral relations and cooperation.
Upon the request of Ministry of Foreign Affairs to deliberate spelling and pronunciation of the “Republic of Türkiye” in Thai, the Royal Society of Thailand has given its comment that the name of the country remains unchanged for the sake of public convenience and familiarity. In light of this, one can use either “สาธารณรัฐตุรกี” or “สาธารณรัฐทูร์เคีย” for “Republic of Türkiye”, and either “ตุรกี” or “ทูร์เคีย” for “Türkiye”, as appropriate.
วันอังคารที่ 12 เมษายน 2565
ครม.เห็นชอบแผนการบริหารหนี้สาธารณะ ปีงบฯ 65 ครั้งที่ 2 ย้ำ! สัดส่วนหนี้สาธารณะต่อ GDP ร้อยละ 62.76 ไม่เกินเพดานตามกรอบวินัยการเงินการคลัง
ครม.เห็นชอบแผนการบริหารหนี้สาธารณะ ปีงบฯ 65 ครั้งที่ 2 ย้ำ! สัดส่วนหนี้สาธารณะต่อ GDP ร้อยละ 62.76 ไม่เกินเพดานตามกรอบวินัยการเงินการคลัง
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 12 เมษายน 2565 ว่า ครม.เห็นชอบการปรับปรุงแผนการบริหารหนี้สาธารณะ ประจำปีงบประมาณ 2565 ครั้งที่ 2 ตามที่คณะกรรมการ นโยบายและกำกับการบริหารหนี้สาธารณะเสนอ ดังนี้ 1.แผนการก่อหนี้ใหม่ วงเงิน 1,415,103.57 ล้านบาท เพิ่มขึ้น 49,619.73 ล้านบาท 2.แผนการบริหารหนี้เดิม วงเงิน 1,501,163.56 ล้านบาท ลดลง 35,794.42 ล้านบาท 3.แผนการชำระหนี้ วงเงิน 363,269.01 ล้านบาท เพิ่มขึ้น 1,035.29 ล้านบาท ความจำเป็นในการปรับปรุงแผนการบริหารหนี้สาธารณะ ครั้งที่ 2 นี้ มีปัจจัยมาจาก
1.การกู้เงินเพิ่มเพื่อเสริมสภาพคล่องให้กับกองทุนน้ำมันเชื้อเพลิง จำนวน 10,000 ล้านบาท เพื่อให้กองทุนน้ำมันเชื้อเพลิงสามารถรักษาเสถียรภาพระดับราคาน้ำมันเชื้อเพลิงในประเทศให้อยู่ในระดับที่เหมาะสมและไม่กระทบต่อค่าครองชีพของประชาชน
2. การปรับเพิ่มวงเงินปรับโครงสร้างหนี้เงินกู้รัฐบาลที่ครบกำหนดในปีงบประมาณ 2565 ซึ่งเป็นหนี้เงินกู้ภายใต้พระราชกำหนดกู้เงินโควิด-19 เพิ่มเติม พ.ศ.2564 เพื่อบริหารความเสี่ยงวงเงินกู้ต่างประเทศที่คาดว่าจะลงนามสัญญาและหรือรองรับการระดมทุนในสกุลเงินตราต่างประเทศที่อาจจะเกิดขึ้น จำนวน 29,345 ล้านบาท
3.การกู้เงินเพื่อลงทุนในโครงการพัฒนาและเพื่อดำเนินโครงการหรือเพื่อใช้เป็นเงินทุนหมุนเวียนในการดำเนินกิจการทั่วไปของรัฐวิสาหกิจ เพื่อให้สามารถดำเนินการได้อย่างต่อเนื่อง จำนวน 39,445.05 ล้านบาท อาทิ การรถไฟแห่งประเทศไทยปรับเพิ่มวงเงินโครงการระบบขนส่งมวลชนทางรางในพื้นที่กรุงเทพฯและปริมณฑล ช่วงบางซื่อ - ตลิ่งชัน (ระบบไฟฟ้า เครื่องกล และตู้รถไฟฟ้า) จำนวน 1,660.28 ล้านบาท การไฟฟ้าฝ่ายผลิตแห่งประเทศไทยปรับเพิ่มเงินกู้เพื่อเสริมสภาพคล่องทางการเงินในปี 2565- 2567 ภายใต้กรอบวงเงินไม่เกิน 25,000 ล้านบาท
นอกจากนี้ ที่ประชุมเห็นชอบบรรจุโครงการเพิ่มเติมในการปรับปรุงแผนการบริหารหนี้สาธารณะ ครั้งที่ 2 จำนวน 21 โครงการ และให้รัฐวิสาหกิจ 2 แห่ง คือ การรถไฟฟ้าขนส่งมวลชนแห่งประเทศไทยและการรถไฟแห่งประเทศไทยที่มีสัดส่วนความสามารถในการหารายได้เทียบกับภาระหนี้ของกิจการ (DSCR) ต่ำกว่า 1 สามารถกู้เงินและบริหารหนี้ภายใต้แผนการบริหารหนี้สาธารณะ ครั้งที่ 2 โดยให้รัฐวิสาหกิจดังกล่าวและหน่วยงานที่เกี่ยวข้องรับความเห็นของคณะกรรมการนโยบายและกำกับการบริหารหนี้สาธารณะไปดำเนินการด้วย
นางสาวรัชดากล่าวด้วยว่า กระทรวงการคลัง คาดว่า ประมาณการหนี้สาธารณะคงค้างต่อ GDP ภายหลังการปรับปรุงแผนในครั้งนี้ จะอยู่ที่ร้อยละ 62.76 ซึ่งไม่เกินร้อยละ 70 ตามกรอบการบริหารหนี้สาธารณะที่คณะกรรมการนโยบายการเงินการคลังของรัฐกำหนด ทั้งนี้ ประมาณ 70% ของหนี้สาธารณะ จะเป็นเงินกู้เพื่อการลงทุน แบ่งเป็น ด้านคมนาคม 26% ด้านการศึกษาและวิทยาศาสตร์ 13% ด้านเศรษฐกิจและสังคม 13% ด้านสาธารณูปการ 9% ด้านลงทุนทั่วไป 6% และด้านสาธาณสุข 2%
วันจันทร์ที่ 20 กันยายน 2564
กระทรวงเกษตรฯ จัดเตรียมเครื่องจักร-เครื่องมือ
กระทรวงเกษตรฯ จัดเตรียมเครื่องจักร-เครื่องมือ เพื่อเข้าช่วยเหลือประชาชนที่ได้ผลกระทบจากสถานการณ์น้ำท่วม และเตรียมเสบียงพืชอาหารสัตว์สำหรับแจกจ่ายต่อพี่น้องเกษตรกร
ดร.ทองเปลว กองจันทร์ ปลัดกระทรวงเกษตรและสหกรณ์ เปิดเผยว่า จากร่องมรสุมพาดผ่านภาคเหนือตอนล่าง ภาคกลางตอนบน และภาคตะวันออกเฉียงเหนือ เข้าสู่หย่อมความกดอากาศต่ำบริเวณภาคตะวันออกเฉียงเหนือตอนล่าง ประกอบกับมรสุมตะวันตกเฉียงใต้ที่พัดปกคลุมทะเลอันดามัน ทำให้ประเทศไทยยังคงมีฝนตกต่อเนื่องกับมีฝนตกหนักถึงหนักมากบางพื้นที่ บริเวณภาคเหนือ ภาคตะวันออกเฉียงเหนือ ภาคตะวันออก และภาคใต้ฝั่งตะวันตก ซึ่งอาจเกิดน้ำท่วมฉับพลันและน้ำไหลหลาก ศูนย์ติดตามและแก้ไขปัญหาภัยพิบัติด้านการเกษตร กระทรวงเกษตรและสหกรณ์ จึงได้สรุปสถานการณ์ภัยพิบัติด้านการเกษตร ตั้งแต่วันที่ 25 ส.ค. – 19 ก.ย. 2564 มีจังหวัดที่ได้รับผลกระทบ จำนวน 32 จังหวัด 93 อำเภอ ได้แก่ จังหวัดกำแพงเพชร เชียงใหม่ น่าน ตาก แม่ฮ่องสอน ลำปาง ลำพูน แพร่ เพชรบูรณ์พิษณุโลก พิจิตร สุโขทัย อุทัยธานี ขอนแก่น ชัยภูมินครราชสีมา เลย ระยอง ปราจีนบุรี ฉะเชิงเทรา ชลบุรีตราด จันทบุรี พระนครศรีอยุธยา ราชบุรี กรุงเทพฯ สระแก้ว สุพรรณบุรี สมุทรปราการ อ่างทอง ระนอง และจังหวัดนครศรีธรรมราช ปัจจุบันกลับเข้าสู่ภาวะปกติแล้ว 25 จังหวัด 68 อำเภอ และยังมีสถานการณ์ 7 จังหวัด 25 อำเภอ ได้แก่ จังหวัดกำแพงเพชร ตาก พิษณุโลก พิจิตร ชัยภูมิ นครราชสีมา และจังหวัดพระนครศรีอยุธยา
ในส่วนของผลกระทบด้านการเกษตร มีจังหวัดที่ได้รับผลกระทบ 18 จังหวัด แบ่งเป็น ด้านพืช 16 จังหวัด ได้แก่ กำแพงเพชร เชียงใหม่ ตาก น่าน แพร่ พิจิตร เพชรบูรณ์ พิษณุโลก ลำปาง ลำพูน แม่ฮ่องสอน สุโขทัย นครราชสีมา เลย ปราจีนบุรี ระยอง เกษตรกรรวม 17,674 ราย พื้นที่เพาะปลูกได้รับผลกระทบ 138,816 ไร่ ได้แก่ ข้าว 118,602 ไร่ พืชไร่และพืชผัก 16,071 ไร่ ไม้ผล ไม้ยืนต้นและอื่น ๆ 4,143 ไร่ ด้านประมง 10 จังหวัด ได้แก่ กำแพงเพชร แพร่ เพชรบูรณ์ พิษณุโลก ลำปาง ลำพูน นครราชสีมา เลย กรุงเทพฯ สมุทรปราการ เกษตรกรรวม 3,081 ราย พื้นที่เพาะเลี้ยงสัตว์น้ำได้รับผลกระทบ (บ่อปลา) 4,272 ไร่ กระชัง 284 ตารางเมตร ด้านปศุสัตว์ 2 จังหวัด ได้แก่ เพชรบูรณ์ พิษณุโลก เกษตรกรรวม 5,001 ราย สัตว์ได้รับผลกระทบ 89,200 ตัว แบ่งเป็น โค - กระบือ 1,446 ตัว สุกร 802 ตัว แพะ-แกะ 561 ตัว สัตว์ปีก 86,391 ตัว
อย่างไรก็ตาม กระทรวงเกษตรและสหกรณ์ได้ดำเนินการให้ความช่วยเหลือในเบื้องต้น โดยกรมชลประทาน ดำเนินการติดตั้งเครื่องสูบน้ำ 22 เครื่อง ได้แก่ ตาก 2 เครื่อง พิษณุโลก 2 เครื่อง สุโขทัย 3 เครื่อง ชัยนาท 7 เครื่อง สุพรรณบุรี 8 เครื่อง ติดตั้งเครื่องผลักดันน้ำ 24 เครื่อง ได้แก่ เลย 10 เครื่อง นครราชสีมา 14 เครื่อง และจัดเตรียมรถแบ็คโฮกำจัดวัชพืช 2 คัน ที่จังหวัดสุพรรณบุรี นอกจากนี้ กรมปศุสัตว์ ยังได้แจกจ่ายพืชอาหารสัตว์ 5,000 กิโลกรัม เพื่อช่วยเหลือสัตว์ในพื้นที่จังหวัดเพชรบูรณ์ด้วย
วันเสาร์ที่ 9 ตุลาคม 2564
โฆษกรัฐบาลเผย “นายกฯ”ปลื้มโครงการภูเก็ตแซนด์บ็อกซ์ เดินหน้าขับเคลื่อนเปิดพื้นที่พลิกโฉมประเทศไทยด้านท่องเที่ยว  มั่นใจ 1 พ.ย. เปิด 5 จังหวัดรับต่างชาติหารายได้เข้าประเทศ
โฆษกรัฐบาลเผย “นายกฯ”ปลื้มโครงการภูเก็ตแซนด์บ็อกซ์ เดินหน้าขับเคลื่อนเปิดพื้นที่พลิกโฉมประเทศไทยด้านท่องเที่ยว  มั่นใจ 1 พ.ย. เปิด 5 จังหวัดรับต่างชาติหารายได้เข้าประเทศ
วันที่ 9 ตุลาคม 2564 นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ชื่นชมผลสำเร็จจาก โครงการภูเก็ตแซนด์บ็อกซ์ (Phuket Sandbox) ที่ 3 เดือนที่เปิดมาสร้างมูลค่าหมุนเวียนทางเศรษฐกิจกว่า 2,330 ล้านบาทแล้ว (ณ วันที่ 27 กันยายน 2564) โดยปัจจุบันมีจำนวนนักท่องเที่ยวสะสมถึงวันที่ 7 ตุลาคม 2564 จำนวน 43,026 คน ในขณะที่จำนวนการจองที่พัก SHA+ Phuket Sandbox สำหรับการเข้าพักระหว่างเดือนกรกฎาคม 2564 ถึงเดือนกุมภาพันธ์ 2565 อยู่ที่ 779,502 คืน โดยนักท่องเที่ยว 5 อันดับแรกมาจากอเมริกา อิสราเอล อังกฤษ เยอรมนี และฝรั่งเศส ส่วนโครงการสมุยพลัส (Samui Plus) และโครงการส่วนขยายของภูเก็ตแซนด์บ็อกซ์ 7+7 (Phuket Extension) มีจำนวนนักท่องเที่ยวสะสม ทั้งสิ้น 1,069 คน ทั้งนี้ รัฐบาลได้เดินหน้าเปิดอีก 5 พื้นที่ท่องเที่ยวเพื่อต้อนรับนักท่องเที่ยวต่างชาติ ในวันที่ 1 พฤศจิกายน 2564 ได้แก่ กรุงเทพฯ จังหวัดเชียงใหม่ (อ.เมือง อ.แม่ริม อ.แม่แตง อ.ดอยเต่า) จังหวัดประจวบคีรีขันธ์ (อ.หัวหิน) จังหวัดเพชรบุรี (อ.ชะอำ) และจังหวัดชลบุรี (เมืองพัทยา อ.บางละมุง อ.สัตหีบ) แต่ต้องอยู่ภายใต้เงื่อนไขคือ ในระหว่างทางก่อนถึงวันที่ 1 พฤศจิกายนนี้ จังหวัดที่กำหนดไว้จะต้องไม่พบการติดเชื้อโควิดใหม่ ที่เป็นคลัสเตอร์ขนาดใหญ่และมีความรุนแรงจนสร้างความกังวลสูงอีกรอบ โดยเฉพาะกรุงเทพฯ เพราะแม้นักท่องเที่ยวต่างชาติ จะนิยมเดินทางไปเที่ยวตามแหล่งท่องเที่ยวทะเลหรือภูเขาของประเทศไทย แต่ไม่ว่าอย่างไรก็ต้องเดินทางมาเที่ยวกรุงเทพฯ ก่อนอย่างน้อยหนึ่งรอบอยู่แล้ว
โฆษกประจำสำนักนายกรัฐมนตรี กล่าวว่า รัฐบาลได้คาดการณ์เป้าหมายรายได้รวมการท่องเที่ยวในปี 2565 อยู่ที่ 1.5 ล้านล้านบาท แบ่งเป็นนักท่องเที่ยวต่างชาติที่เดินทางเข้ามาท่องเที่ยวในประเทศไทย จำนวน 15 ล้านคน สร้างรายได้ประมาณ 6 แสนล้านบาท ส่วนตลาดไทยเที่ยวไทย เกิดการเดินทาง 160 ล้านคน-ครั้ง สร้างรายได้ประมาณ 8 แสนล้านบาท ซึ่งหากประเมินในแง่รายได้ของตลาดรวมจะคิดเป็น 50% ของปีปกติก่อนเกิดการระบาดโควิด-19 หรือปี 2562 ที่มีรายได้จากการท่องเที่ยวรวมอยู่ที่ 3.4 ล้านล้านบาท ทั้งนี้ การเข้ามาของต่างชาติจะมากหรือน้อยก็ขึ้นอยู่กับคนไทยด้วย ที่จะพร้อมต้อนรับนักท่องเที่ยวต่างชาติมากน้อยแค่ไหน ทุกคนที่มาได้รับวัคซีนครบโดสแล้ว และมีการตรวจหาเชื้อโควิดก่อนเข้ามาแล้ว รวมถึงหากประเมินจากการเปิดภูเก็ตแซนด์บ็อกซ์ จากจำนวนต่างชาติที่เข้ามา ไม่พบว่ามีการติดเชื้อโควิดที่แพร่ระหว่างต่างชาติกับคนไทยเลย ขอให้มั่นใจและร่วมเดินหน้าพลิกโฉมการท่องเที่ยวไทย สู่การกระจายรายได้สู่ชุมชน และรักษาการจ้างงาน ใช้โอกาสนี้ฟื้นฟูเศรษฐกิจของประเทศจากสถานการณ์โควิด-19 ไป ด้วยกัน
วันอังคารที่ 26 กรกฎาคม 2565
โฆษกรัฐบาลเผย “นายกฯ” ห่วงประชาชนริมสองฝั่งแม่น้ำเจ้าพระยา 10 จังหวัด-กทม. เตือนเฝ้าระวังระดับน้ำเพิ่มสูงขึ้นตั้งแต่ 27 ก.ค. เป็นต้นไป
โฆษกรัฐบาลเผย “นายกฯ” ห่วงประชาชนริมสองฝั่งแม่น้ำเจ้าพระยา 10 จังหวัด-กทม. เตือนเฝ้าระวังระดับน้ำเพิ่มสูงขึ้นตั้งแต่ 27 ก.ค. เป็นต้นไป กำชับ ปภ. มท. เร่งประสาน 10 จังหวัด-กทม. เตรียมพร้อมปฏิบัติการให้ความช่วยเหลือประชาชนตลอด 24 ชั่วโมง
วันที่ 26 กรกฎาคม 2565 นายธนกร วังบุญคงชนะ โฆษกประจำสำนักนายกรัฐมนตรี เผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ห่วงประชาชนริมสองฝั่งแม่น้ำเจ้าพระยา 10 จังหวัด-กทม. แนะเฝ้าระวังติดตามสถานการณ์น้ำอย่างใกล้ชิด เตรียมพร้อมในการขนย้ายสิ่งของขึ้นที่สูงให้พ้นจากแนวน้ำท่วม โดยกรมชลประทานรายงานสถานการณ์ฝนตกสะสมและฝนตกหนักบางพื้นที่ในช่วงที่ผ่านมา คาดการณ์ว่าในวันที่ 27 ก.ค. นี้ จะมีน้ำไหลผ่าน จ.นครสวรรค์ ซึ่งทำให้ปริมาณน้ำเหนือเขื่อนเจ้าพระยามีปริมาณสูงขึ้น ส่งผลให้พื้นที่ริมน้ำมีระดับน้ำเพิ่มสูงขึ้นจากปัจจุบันอีกประมาณ 60-80 เซนติเมตร นายกรัฐมนตรีกำชับให้กรมป้องกันและบรรเทาสาธารณภัย (ปภ.) ในฐานะกองอำนวยการป้องกันและบรรเทาสาธารณภัยกลาง (กอปภ.ก.) กระทรวงมหาดไทย เร่งประสาน 10 จังหวัด ได้แก่ อุทัยธานี ชัยนาท สิงห์บุรี อ่างทอง สุพรรณบุรี พระนครศรีอยุธยา ลพบุรี ปทุมธานี นนทบุรี และสมุทรปราการ รวมถึง กรุงเทพฯ ตลอดจนศูนย์ป้องกันและบรรเทาสาธารณภัยเขตในพื้นที่เสี่ยงภัย เฝ้าระวังติดตามสถานการณ์น้ำอย่างใกล้ชิด โดยเฉพาะพื้นที่ลุ่มต่ำนอกคันกั้นน้ำ พร้อมทั้งประชาสัมพันธ์แจ้งเตือนประชาชนที่อาศัยอยู่ริมสองฝั่งแม่น้ำเจ้าพระยา จุดเสี่ยงที่ลุ่มต่ำริมแม่น้ำ ให้เฝ้าระวังระดับน้ำที่เพิ่มสูงขึ้นและเตรียมพร้อมปฏิบัติการให้ความช่วยเหลือประชาชนตลอด 24 ชั่วโมง
โฆษกประจำสำนักนายกรัฐมนตรี กล่าวเพิ่มเติมว่า นายกรัฐมนตรีสั่งการให้ทุกหน่วยงานได้เฝ้าระวัง ติดตามสถานการณ์น้ำหลังฝนตกต่อเนื่อง เร่งดำเนินการป้องกันและบรรเทาปัญหาน้ำท่วมอย่างทันท่วงที โดย อปท. อปพร. จิตอาสา เครือข่ายอาสาสมัคร องค์กรสาธารณกุศลได้เตรียมความพร้อมตามแผนเผชิญเหตุ เฝ้าระวังและติดตามสถานการณ์ พร้อมประชาสัมพันธ์และสร้างการรับรู้ให้กับชุมชน/หมู่บ้านในทุกช่องทาง ทั้งในรูปแบบที่เป็นทางการและไม่เป็นทางการ เช่น สื่อสังคมออนไลน์ วิทยุชุมชน หอกระจายข่าวหรือเสียงตามสาย ประจำหมู่บ้าน เป็นต้น เพื่อให้ประชาชนได้รับทราบถึงแนวทางการปฏิบัติตนอย่างปลอดภัย รวมทั้งพิจารณาใช้อุปกรณ์แจ้งเตือนภัยในพื้นที่ตามสถานการณ์และความเหมาะสม
“สำหรับประชาชนขอให้ระวังอันตรายจากฝนฟ้าคะนองที่อาจจะเกิดขึ้นในระยะนี้ไว้ด้วยตลอดช่วง เนื่องจากกรมอุตุนิยมวิทยาได้รายงานสภาพอากาศตั้งแต่ 25-28 ก.ค. ประเทศไทยมีฝนลดลง แต่ยังคงมีฝนฟ้าคะนองเกิดขึ้นได้บางพื้นที่ ส่วนในช่วง 29-30 ก.ค. ประเทศไทยจะมีฝนเพิ่มขึ้น โดยมีฝนตกหนักบางแห่งบริเวณภาคตะวันออกและภาคใต้ จึงขอให้ประชาชนติดตามข่าวสารจากทางราชการอย่างใกล้ชิด ปฏิบัติตามคำแนะนำอย่างเคร่งครัด เตรียมความพร้อมรับมือสถานการณ์ภัยที่อาจเกิดขึ้น และหากได้รับความเดือดร้อนจากสาธารณภัย สามารถแจ้งเหตุและขอความช่วยเหลือได้ ทางไลน์ ‘ปภ.รับแจ้งเหตุ 1784’ โดยเพิ่มเพื่อน Line ID @1784DDPM และสายด่วนนิรภัย 1784 ตลอด 24 ชั่วโมง นอกจากนี้ ประชาชนยังสามารถติดตามประกาศการแจ้งเตือนภัยได้ที่แอปพลิเคชัน ‘THAI DISASTER ALERT’ ทุกที่ทุกเวลา” นายธนกร กล่าว
วันศุกร์ที่ 5 พฤศจิกายน 2564
นายกฯ กล่าวสุนทรพจน์ในพิธีเปิดงาน CIIE 2021 ย้ำสัมพันธ์การค้าไทย-จีน พร้อมยกระดับอุตสาหกรรมอาหารไทยด้วยนวัตกรรม
นายกฯ กล่าวสุนทรพจน์ในพิธีเปิดงาน CIIE 2021 ย้ำสัมพันธ์การค้าไทย-จีน พร้อมยกระดับอุตสาหกรรมอาหารไทยด้วยนวัตกรรม
วันนี้ (วันพฤหัสบดีที่ 4 พฤศจิกายน 2564) เวลา 19.40 น. ตามเวลาประเทศไทย (หรือเท่ากับเวลา 20.40 น. ของนครเซี่ยงไฮ้) ณ นครเซี่ยงไฮ้ สาธารณรัฐประชาชนจีน พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้ร่วมกล่าวสุนทรพจน์ในพิธีเปิดงานแสดงสินค้านำเข้านานาชาติจีน (China International Import Expo 2021: CIIE 2021) ครั้งที่ 4 ผ่านระบบอิเล็กทรอนิกส์ โดยนายธนกร วังบุญคงชนะ โฆษกประจำสำนักนายกรัฐมนตรี เปิดเผยสาระสำคัญของสุนทรพจน์ ดังนี้
พิธีเปิดงานแสดงสินค้า China International Import Expo (CIIE) เป็นงานแสดงสินค้าที่มีความสำคัญระดับโลก สะท้อนเจตนารมณ์อันแน่วแน่ในการเปิดเสรีและสร้างสมดุลทางการค้าระหว่างจีนกับทั่วโลก โดยการร่วมงาน CIIE ไม่เพียงเป็นการเสริมสร้างความสัมพันธ์ทางการค้าระหว่างไทยกับจีน แต่ยังเป็นการเปิดโอกาสให้ผู้ประกอบการไทยได้พบกับผู้ค้าทั่วโลก ปัจจุบัน ไทยเป็นผู้ส่งออกอาหารและสินค้าเกษตรรายใหญ่ลำดับต้นของโลก รัฐบาลไทยส่งเสริมสนับสนุนการใช้นวัตกรรม เพื่อยกระดับอุตสาหกรรมอาหารให้ดียิ่งขึ้น ทั้งในด้านคุณภาพและความปลอดภัย ตามแนวทางของโมเดลเศรษฐกิจ BCG นอกจากนี้ Street food ซึ่งเป็นหนึ่งในเอกลักษณ์ของอาหารไทย ยังได้รับความนิยมอย่างแพร่หลายทั้งจากชาวไทยและชาวต่างชาติ
ในฐานะที่จีนเป็นคู่ค้าอันดับ 1 ของไทยมายาวนาน นายกรัฐมนตรีหวังจะเห็นความร่วมมือระหว่างไทยกับจีนที่ใกล้ชิดยิ่งขึ้นในทุกมิติ ไทยพร้อมแสวงหาลู่ทางและโอกาสใหม่ ๆ ยกระดับความร่วมมือ เพื่อผลประโยชน์ร่วมกัน ทั้งนี้ ไทยได้ผลักดันให้ EEC เป็นหนึ่งในสะพานเชื่อมระหว่างอาเซียนกับ BRI ของจีน ซึ่งจะมีส่วนช่วยให้เศรษฐกิจของทั้งสองประเทศเติบโตอย่างสมดุล ยั่งยืน และครอบคลุม ในทุกด้าน โอกาสนี้ นายกรัฐมนตรีขอบคุณรัฐบาลจีนที่ได้เปิดด่านนำเข้าผลไม้จากไทยและอาเซียนเพิ่ม เป็นการสร้างรายได้ให้กับเกษตรกรไทย แล้ว ผู้บริโภคชาวจีนยังได้มีโอกาสลิ้มรสผลไม้สดจากไทยอีกด้วย ถือเป็นหนึ่งในตัวอย่างของความสำเร็จในการสร้างผลประโยชน์ร่วมกันอย่างเป็นรูปธรรม
ไทยอยู่ระหว่างการฟื้นฟูเศรษฐกิจและสังคม เพื่อนำไปสู่การ “พลิกโฉมประเทศ” อย่างรอบด้าน โดยหนึ่งในแรงขับเคลื่อนที่สำคัญ คือการได้รับความช่วยเหลือจากจีน ทั้งในเรื่องวัคซีน ยา และเวชภัณฑ์ เพื่อใช้ต่อสู้กับการแพร่ระบาดของโควิด-19 ในระยะที่ผ่านมา โดยนายกรัฐมนตรีได้ขอบคุณรัฐบาลและประชาชนจีน พร้อมหวังว่าจะได้ต้อนรับพี่น้องชาวจีนที่ประเทศไทยในเร็ววัน นอกจากนี้ นายกรัฐมนตรีอวยพรให้งาน CIIE ประสบความสำเร็จในทุก ๆ ปี เป็นเวทีหลักทางการค้าระหว่างไทย - จีน และกับประชาคมโลกต่อไป
อนึ่ง งานแสดงสินค้านำเข้านานาชาติจีน ครั้งที่ 4 จัดขึ้นระหว่างวันที่ 5-10 พฤศจิกายน 2564 โดยเป็น 1 ใน 4 งานแสดงสินค้าระดับชาติที่ได้รับการรับรองจากรัฐบาลกลางจีน จัดขึ้นครั้งแรกเมื่อปี 2561 และจัดต่อเนื่องเป็นประจำทุกปี เพื่อส่งเสริมการนำเข้าสินค้าจากต่างประเทศตามนโยบายการเปิดกว้างทางเศรษฐกิจและเป็นเวทีความร่วมมือด้านเศรษฐกิจการค้าระหว่างจีนกับประเทศต่าง ๆ
วันศุกร์ที่ 24 มิถุนายน 2565
เดินหน้าแก้หนี้ครูทั้งระบบ
.....
กระทรวงศึกษาธิการ (ศธ.) เร่งแก้ปัญหาหนี้สินครูทั้งระบบให้เกิดประสิทธิผลทั้ง 3 ส่วน คือ ครู เจ้าหนี้ครู และทาง ศธ. ซึ่งเป็นนายจ้าง หลังจัดตั้งสถานีแก้หนี้ครูทั่วประเทศแล้ว 558 สถานี เพื่อรองรับครูและบุคลากรทางการศึกษาที่ลงทะเบียนขอรับการช่วยเหลือแก้หนี้ จำนวน 41,128 คน ได้อย่างครอบคลุม ซึ่งขณะนี้อยู่ระหว่างการวิเคราะห์ข้อมูลและติดต่อขอข้อมูลจากผู้ลงทะเบียน เพื่อจัดทำข้อมูลการแก้ปัญหาหนี้สินครูฯ ต่อไป ซึ่งเป็นไปตามนโยบายรัฐบาลที่ประกาศให้ปี 2565 เป็น “ปีแห่งการแก้หนี้ภาคครัวเรือน”
#ไทยคู่ฟ้า#ร่วมต้านโควิด19
-------------------
วันจันทร์ที่ 13 กันยายน 2564
นายกฯ ผลักดัน คทช. เป็นกลไกให้ประชาชนมีสิทธิทำกินบนที่ดินถูกกฎหมาย พร้อมพัฒนาระบบ Digital เพิ่มขีดความสามารถช่วยขายออนไลน์ เพื่อขับเคลื่อนประเทศ
นายกฯ ผลักดัน คทช. เป็นกลไกให้ประชาชนมีสิทธิทำกินบนที่ดินถูกกฎหมาย พร้อมพัฒนาระบบ Digital เพิ่มขีดความสามารถช่วยขายออนไลน์ เพื่อขับเคลื่อนประเทศ
วันนี้ (13 ก.ย. 64) เวลา 15.05 น. ณ บริเวณทางเชื่อม ตึกภักดีบดินทร์ ทำเนียบรัฐบาลพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมให้สัมภาษณ์ภายหลังการประชุมคณะกรรมการนโยบายที่ดินแห่งชาติ (คทช.) ครั้งที่ 2/2564 ว่า คทช. เป็นนโยบายที่สำคัญของรัฐบาลที่ต้องการให้ประชาชนมีสิทธิในการทำกินให้ถูกต้อง โดยเฉพาะพืชผลทางการเกษตรที่จะต้องขึ้นทะเบียน GAP ได้ เพื่อมีที่มาของที่ดินทำกินที่ถูกกฎหมายเพื่อเป็นข้อมูลในการส่งออก โดยให้ คทช. เป็นกลไกช่วยให้หน่วยงานภาครัฐรับรองให้ใช้ที่ดินได้อย่างถูกกฎหมาย เพื่อให้สอดคล้องกับความต้องการของผลิตภัณฑ์ และผลิตผลจากเกษตรกรรมให้มากที่สุด เนื่องจากประเทศเราเป็นประเทศเกษตรกรรม ซึ่งตอนนี้ได้มีผลงานปรากฎแล้วหลายล้านไร่ วันนี้เราจะต้องบริหารที่ดินให้เกิดความเหมาะสม มีประสิทธิภาพและเกิดผลดีกับการประกอบกิจการทั้งภาคการเกษตรและภาคเศรษฐกิจ โดยจะต้องเร่งดำเนินการในทุกจังหวัดให้เร็วที่สุด
นายกรัฐมนตรีกล่าวว่า การดำเนินงานของ คทช. นี้ถือเป็น Hardware ที่จะต้องทำงานควบคู่กับ Software ซึ่งก็คือระบบ Digital ที่จะต้องพัฒนา Platform ต่าง ๆ เพื่อช่วยในด้านการค้าออนไลน์ และการเพิ่มขีดความสามารถ โดยกระทรวงดิจิทัลเพื่อเศรษฐกิจและสังคมจะเป็นผู้ดูแลในภาพรวมในเรื่องของ Big Data ที่อำนวยความสะดวกให้กับประชาชนและลดค่าใช้จ่ายลงได้ โดยที่สำคัญจะต้องระมัดระวังเรื่องการโจรกรรมข้อมูล เพื่อเตรียมพร้อมการขับเคลื่อนไปสู่การใช้ Digital ในการเดินหน้าประเทศไทย
------------------------
กลุ่มประชาสัมพันธ์และเผยแพร่ สำนักโฆษก
วันพฤหัสบดีที่ 27 มกราคม 2565
ม.รามคำแหง จัดงานวันพ่อขุนรามคำแหงมหาราช ปี 2565
ม.รามคำแหง จัดงานวันพ่อขุนรามคำแหงมหาราช ปี 2565
ศ. (พิเศษ ) ดร.เอนก เหล่าธรรมทัศน์ รัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม เป็นผู้แทนนายกรัฐมนตรี วางพานพุ่มถวายราชสักการะองค์พ่อขุนรามคำแหงมหาราช ในโอกาสงานวันพ่อขุนรามคำแหงมหาราช เมื่อวันที่ 17 มกราคม 2565 ซึ่งคณะรัฐมนตรีมีมติให้วันที่ 17 มกราคม ของทุกปีเป็นวันพ่อขุนรามคำแหงมหาราช และเป็นวันรัฐพิธี โดยมี ศ.สมบูรณ์ สุขสำราญ อุปนายกสภามหาวิทยาลัยรามคำแหง เป็นประธานในพิธี และมีผู้แทนส่วนราชการ สถาบันการศึกษา ตลอดจนหน่วยงานต่างๆ ร่วมวางพานพุ่มถวายราชสักการะ ณ บริเวณลานพระบรมราชานุสาวรีย์พ่อขุนรามคำแหงมหาราช มหาวิทยาลัยรามคำแหง
วันพุธที่ 22 ธันวาคม 2564
ธ.ก.ส. โอนต่อเนื่อง! เงินประกันรายได้เกษตรกรผู้ปลูกข้าว งวดที่ 10 อีกกว่า 1,100 ล้านบาท
ธ.ก.ส. โอนเงินโครงการประกันรายได้เกษตรกรผู้ปลูกข้าว ปี 2564/65 งวดที่ 1-9 (เพิ่มเติม) และงวดที่ 10 ให้เกษตรกรอีกกว่า 93,000 ครัวเรือน วงเงินกว่า 1,100 ล้านบาท เผยยอดรวมการโอนเงิน งวดที่ 1-10 รวมแล้วกว่า 83,400 ล้านบาท มีเกษตรกรได้รับประโยชน์กว่า 4.68
นายกษาปณ์ เงินรวง รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ตามมติคณะรัฐมนตรีเมื่อวันที่ 30 พฤศจิกายน 2564 และมติที่ประชุมคณะกรรมการ ธ.ก.ส. เมื่อวันที่ 3 ธันวาคม 2564 เห็นชอบกรอบแนวทางการดำเนินงานเพื่อช่วยเหลือเกษตรกรตามโครงการประกันรายได้เกษตรกรผู้ปลูกข้าว ปี 2564/65 นั้น ซึ่งในวันนี้ (22 ธันวาคม 2564) ธ.ก.ส. ได้ดำเนินการ โอนเงินประกันรายได้ในงวดที่ 1-9 (เพิ่มเติม) พร้อมงวดที่ 10 อีกจำนวน 1,174 ล้านบาท จำนวนเกษตรกร 93,302 ครัวเรือน ซึ่งผลการโอนเงินโครงการประกันรายได้เกษตรกรผู้ปลูกข้าว ปี 2564/65 ตั้งแต่งวดที่ 1-10 รวมทั้งหมดจำนวน 83,483 ล้านบาท มีเกษตรกรได้รับประโยชน์แล้ว 4,683,606 ครัวเรือน เทียบกับเป้าหมายรวม 4.69 ล้านครัวเรือน
การประกันรายได้ดังกล่าวเป็นการช่วยเหลือเกษตรกรผู้ปลูกข้าวให้ได้รับผลตอบแทนจากการผลิตที่เหมาะสม เป็นการป้องกันความเสี่ยงด้านราคาไม่ให้ประสบปัญหาขาดทุน และช่วยแก้ไขปัญหาราคาผลผลิตตกต่ำจากสถานการณ์เศรษฐกิจโลก การแพร่ระบาดของเชื้อไวรัสโควิด-19 และอุทกภัย โดยที่กลไกตลาดยังคงทำงานเป็นปกติ โดยประกันรายได้แก่เกษตรกรผู้ปลูกข้าว 5 ชนิด ได้แก่ ข้าวเปลือกหอมมะลิ ตันละ 15,000 บาท ครัวเรือนละไม่เกิน 14 ตัน ข้าวเปลือกหอมมะลินอกเขต ตันละ 14,000 บาท ครัวเรือนละไม่เกิน 16 ตัน ข้าวเปลือกเจ้า ตันละ 10,000 บาท ครัวเรือนละไม่เกิน 30 ตัน ข้าวเปลือกหอมปทุมธานี ตันละ 11,000 บาท ครัวเรือนละไม่เกิน 25 ตัน และข้าวเปลือกเหนียว ตันละ 12,000 บาท ครัวเรือนละไม่เกิน 16 ตัน
ทั้งนี้ เกษตรกรสามารถตรวจสอบผลการโอนเงินได้ทางแอปพลิเคชัน ธ.ก.ส. A-Mobile ตลอด 24 ชั่วโมง และจะมีข้อความแจ้งเตือนเงินเข้าบัญชีผ่าน LINE Official BAAC Family กรณีที่ลูกค้าสมัครใช้บริการ BAAC Connect รวมถึงสามารถเบิกถอนเงินสดผ่านตู้ ATM ของ ธ.ก.ส. ทั่วประเทศ.
วันอังคารที่ 10 พฤษภาคม 2565
โฆษกรัฐบาลเผย นายกฯ ร่วมส่งกำลังใจทีพนักกีฬาไทยสู้ศึกซีเกมส์ ขอให้นักกีฬาทุกคนทำหน้าที่ของตัวเองให้ดีที่สุดเต็มกำลังความสามารถ
โฆษกรัฐบาลเผย นายกฯ ร่วมส่งกำลังใจทีพนักกีฬาไทยสู้ศึกซีเกมส์ ขอให้นักกีฬาทุกคนทำหน้าที่ของตัวเองให้ดีที่สุดเต็มกำลังความสามารถ
วันนี้ (10 พฤษภาคม 2565) นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ร่วมติดตาม ส่งกำลังใจ และเชิญชวนคนไทยส่งกำลังใจเชียร์นักกีฬาไทยที่เข้าร่วมการแข่งขันกีฬาซีเกมส์ ครั้งที่ 31 ที่ประเทศเวียดนาม ระหว่างวันที่ 12-23 พ.ค.นี้ การแข่งขันกีฬาซีเกมส์ ครั้งที่ 31 จะจัดขึ้นระหว่างวันที่ 12 – 23 พ.ค. 65 ณ สาธารณรัฐสังคมนิยมเวียดนาม ซึ่งซีเกมส์ปีนี้จะประกอบด้วยการแข่งขันกีฬา 40 ชนิดกีฬา 527 เหรียญทอง มีกรุงฮานอย เมืองหลวงของประเทศเวียดนาม เป็นสถานที่จัดการแข่งขันหลัก ร่วมกับอีก 11 จังหวัดใกล้เคียง อาทิ กว๋างนิญ ฟู้เถาะ และบั๊กนิญ โดยมีนักกีฬาของไทยเข้าร่วมการแข่งขันครั้งนี้ 871 คน แบ่งเป็นชาย 483 คน และหญิง 388 คน และคาดว่าจะมีนักกีฬา และเจ้าหน้าที่จากทุกชาติเดินทางมาเข้าร่วมมากกว่า 10,000 คน โดยพิธีเปิดซีเกมส์ ครั้งที่ 31 จะมีขึ้นในวันที่ 12 พ.ค. เวลา 20.00 น. ที่ มีดินห์ สเตเดียม เมืองฮานอย ส่วนพิธีปิดจะมีขึ้นวันที่ 23 พ.ค. เวลา 20.00 น. ที่ ฮานอย แอตเลติก พาเลซ
ซีเกมส์ถือเป็นมหกรรมกีฬาที่คนไทยให้ความสนใจ เนื่องจากนักกีฬาไทยเข้าร่วมการแข่งขันเป็นจำนวนมาก และยังสามารถสร้างผลงานได้อย่างยอดเยี่ยม สร้างความภาคภูมิใจให้ชาวไทยและเป็นเกียรติภูมิของประเทศไทย โดยการกีฬาแห่งประเทศไทย พร้อมสนับสนุนทุกสมาคมกีฬา เพื่อให้นักกีฬาไทยมีความพร้อมมากที่สุดสำหรับมหกรรมกีฬาซีเกมส์ครั้งนี้
โดยทีมฟุตบอลชาย สู้ศึกซีเกมส์ 2021 ของไทยที่ได้ลงเตะ 2 นัดที่ผ่านมา แม้ในนัดแรกไม่เป็นไปตามที่คาดหวัง แต่ในนัดที่ 2 ทำผลงานได้อย่างยอดเยี่ยม ทีมชาติไทย จนขึ้นเป็นจ่าฝูงด้วยผลต่างประตูได้เสียที่ดีกว่า โดยขอให้ร่วมกันส่งกำลังใจร่วมเชียร์นักกีฬาทีมชาติไทย ไม่ว่าจะเป็นชนิดกีฬาใดก็ยังมีโอกาสที่จะกลับมาทำผลงานได้
นายธนกร กล่าวว่า นายกฯ ได้ขอร่วมส่งกำลังใจนักกีฬาทุกคนทำหน้าที่ของตัวเองให้ดีที่สุดเต็มกำลังความสามารถ โดยรัฐบาลพร้อมสนับสนุนการจัดกิจกรรม และการแข่งขันกีฬาทุกระดับ และโครงการพัฒนากีฬาเพื่อความเป็นเลิศและส่งเสริมการกีฬาเพื่อพัฒนาสู่ ระดับอาชีพ การยกระดับและพัฒนากระบวนการค้นหา การสร้าง และการเลือกสรรนักกีฬาที่เป็นระบบทั้งในระดับประเทศระดับจังหวัดและระดับท้องถิ่นเพื่อให้ได้มา ซึ่งนักกีฬาที่มีพรสวรรค์ในแต่ละประเภทกีฬาครอบคลุมทุกพื้นที่ ซึ่งจะส่งผลให้นักกีฬาอาชีพของไทยสามารถทำผลงาน ได้ในระดับดีเลิศ สามารถสร้างชื่อเสียงและเสริมสร้างภาพลักษณ์ที่ดีให้แก่ประเทศไทยในสายตาชาวโลก สร้างศักยภาพไปสู่ระดับสากล ทั้งนี้ นายกฯ ยังได้กล่าวฝากไปยังนักกีฬา และเจ้าหน้าที่ทุกคน แม้ต้องทำหน้าที่อย่างดีที่สุดแต่ก็ ขอให้ป้องกันตนเอง สวมใส่หน้ากากอนามัยตลอดเวลา และล้างมือบ่อยๆ ทั้งนี้ ขอให้คนไทยมีน้ำใจเป็นนักกีฬา แข่งขันเพื่อความสามัคคี อย่าได้เสียกำลังใจ เพราะที่สุดชัยชนะคือนักกีฬาทุกคน
วันจันทร์ที่ 25 ตุลาคม 2564
พม. ร่วมกับสภากาชาดไทย และ กทม. ระดมฉีดวัคซีนโควิด - 19 เข็ม 2 ให้กลุ่มเปราะบางในชุมชนตลอดเดือน ต.ค. นี้
พม. ร่วมกับสภากาชาดไทย และ กทม. ระดมฉีดวัคซีนโควิด - 19 เข็ม 2 ให้กลุ่มเปราะบางในชุมชนตลอดเดือน ต.ค. นี้
วันที่ 20 ต.ค. 64เวลา 19.00 น.นางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ (ปลัด พม.)เปิดเผยว่า เมื่อวันที่ 30 สิงหาคม 2564 สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี อุปนายิกาผู้อำนวยการสภากาชาดไทย พระราชทานพระราชวโรกาสให้นายเตช บุนนาค เลขาธิการสภากาชาดไทย นำนายหยาง ซิน อัครราชทูตที่ปรึกษา สถานเอกอัครราชทูตสาธารณรัฐประชาชนจีนประจำประเทศไทย เป็นผู้แทนสภากาชาดจีน เฝ้าทูลละอองพระบาทน้อมเกล้าน้อมกระหม่อมถวายวัคซีนป้องกันโรคโควิด - 19 ซิโนฟาร์ม จำนวน 100,000 โดส เพื่อให้สภากาชาดไทยนำไปให้บริการฉีดแก่ประชาชน เพื่อป้องกันการแพร่ระบาดของโควิด - 19 ซึ่งสภากาชาดไทยได้จัดสรรวัคซีนซิโนฟาร์ม จำนวน 10,000 โดส ให้กับกระทรวงการพัฒนาสังคมและความมั่นคงของมนุษย์ (พม.) โดยร่วมกับกรุงเทพมหานคร จัดตั้งจุดบริการฉีดวัคซีนในชุมชน และจัดชุดบริการเคลื่อนที่สำหรับกลุ่มเปราะบาง ได้แก่ คนพิการ ผู้สูงอายุ ผู้ป่วยติดเตียง และหญิงตั้งครรภ์ที่มีอายุครรภ์ 12 สัปดาห์ขึ้นไป ที่อาศัยอยู่ในพื้นที่ กทม. โดยเฉพาะในชุมชนที่ยังเข้าไม่ถึงวัคซีน ทั้งนี้ กระทรวง พม. ร่วมกับสภากาชาดไทย และ กทม. ได้ลงพื้นที่ตั้งจุดบริการฉีดวัคซีนโควิด - 19 ให้กับกลุ่มเปราะบาง เข็มที่ 1 ในพื้นที่เขตต่างๆ ของ กทม. ตลอดเดือนกันยายนที่ผ่านมา
นางพัชรีกล่าวต่อไปว่า เพื่อเป็นการเพิ่มภูมิคุ้มกันสำหรับการป้องกันโควิด - 19 ให้กับกลุ่มเปราะบาง กระทรวง พม. จึงร่วมกับสภากาชาดไทย และ กทม. บูรณาการลงพื้นที่ ณ จุดบริการฉีดวัคซีนโควิด - 19 เข็ม 2 ในเขตต่างๆ ของ กทม. ตลอดเดือนตุลาคม 2564 โดยเริ่มตั้งแต่วันที่ 9 - 28 ตุลาคม 2564 ดังนี้ 1) 9 ต.ค. 64 ณ วัดนินสุขาราม เขตบางบอน2) 10 ต.ค. 64 ณ วัดม่วง บางแค ซอยเพชรเกษม 63 เขตบางแค3) 12 ต.ค. 64 ณ โครงการอาคารเช่าสุขาภิบาล 1 ซอยนวมินทร์ 74 เขตคันนายาว 4) 18 ต.ค. 64 ณ โรงเรียนวัดอินทาราม เขตธนบุรี 5) 19 ต.ค. 64 ณ สนามกีฬาห้วยขวางเขตดินแดง 6) 22 ต.ค. 64 ณ วัดทัศนารุณสุนทริการาม (วัดตะพาน) เขตราชเทวี7) 23 ต.ค. 64 ณ วัดนินสุขาราม เขตบางบอน 8) 25 ต.ค. 64 ณ ซอยรัชฏภัณฑ์(หมอเหล็ง) สวนราชเทวีภิรมย์ประตู 2 เขตราชเทวี9) 28 ต.ค. 64 ณ โกดังสเตเดียมท่าเรือ เขตคลองเตย และ 10) 29 ต.ค. 64 ณวัด นินสุขาราม เขตบางบอน
นางพัชรีกล่าวเพิ่มเติมว่า สำหรับกลุ่มเปราะบางและประชาชนประสบปัญหาทางสังคมและได้รับความเดือดร้อนจากผลกระทบของโควิด - 19 สามารถติดต่อขอความช่วยเหลือได้ที่ 1) ศูนย์ช่วยเหลือสังคม สายด่วน พม. โทร.1300 บริการ 24 ชั่วโมง 2) สายด่วนคนพิการ โทร.1479 บริการ 24 ชั่วโมง และ 3) สำนักงานพัฒนาสังคมและความมั่นคงของมนุษย์จังหวัด และ อาสาสมัครพัฒนาสังคมฯ ในพื้นที่
วันเสาร์ที่ 16 ตุลาคม 2564
รองโฆษกรัฐบาลเผย รัฐบาลเดินหน้าฉีดวัคซีนนักศึกษาและบุคลากรมหาวิทยาลัยแล้วกว่า 1 ล้านคน
รองโฆษกรัฐบาลเผย รัฐบาลเดินหน้าฉีดวัคซีนนักศึกษาและบุคลากรมหาวิทยาลัยแล้วกว่า 1 ล้านคน ขณะทีนักเรียนฉีดแล้ว8.6แสน มีสำรวจรอบเก็บตก เคาะฉีดเข็มสองในเด็กชายหรือไม่ 20 ต.ค. นี้
วันนี้ 16 ต.ค.64 นางสาวรัชดา ธนาดิเรก รองโฆษกประจำสำนักนายกรัฐมนตรี กล่าวถึงความก้าวหน้าของการฉีดวัคซีน Pfizer ในเด็กนักเรียนอายุ 12-18 ปี ตอนนี้มีที่แสดงความประสงค์ฉีดวัคซีนผ่านคณะกรรมการโรคติดต่อจังหวัดทั่วประเทศแล้วกว่า 4.07 ล้านราย จากเดิมที่ช่วงต้นมีแจ้งไว้ 3.61 ล้านคน และกระทรวงศึกษาธิการจะทำการสำรวจการฉีดวัคซีนของนักเรียนรอบสองอีกครั้งว่ายังมีนักเรียนคนไหนตกหล่นอีกหรือไม่ ข้อมูล ณ วันที่ 14 ตุลาคม มีนักเรียนได้รับการฉีดวัคซีนเข็มที่ 1 ไปแล้ว 8.64 แสนราย ขณะที่ นักศึกษาและบุคลากรในสถาบันอุดมศึกษา สังกัดกระทรวงการอุดมศึกษา วิทยาศาสตร์ วิจัยและนวัตกรรม ได้รับวัคซีนกว่า 1ล้านโดสแล้ว แบ่งเป็นผู้ที่ฉีดเข็มที่ 1 จำนวน 6.16 แสนคน และฉีดครบ 2 เข็ม 3.84 แสนคน แยกเป็นในพื้นที่กรุงเทพมหานครและปริมณทลจำนวน  7.63 แสนคน และต่างจังหวัด 2.37 แสนคน ซึ่งจากการเฝ้าระวังอาการไม่พึงประสงค์ในทั้งกลุ่มนักเรียนและนักศึกษายังไม่มีรายงานการเกิดภาวะกล้ามเนื้อ/เยื่อหุ้มหัวใจอักเสบ
นางสาวรัชดาฯ กล่าวต่อว่า กระทรวงสาธารณสุขได้ให้ข้อมูลเพิ่มเติม เด็กเพศชายที่มีโรคประจำตัว 7 กลุ่มโรค เด็กเพศหญิงและเด็กชายอายุ 16 - 18 ปี สามารถรับวัคซีนเข็มที่ 2 ได้ ใน 3 - 4 สัปดาห์หลังฉีดวัคซีนเข็มแรก ส่วนเด็กชายอายุ 12 ถึงต่ำกว่า 16 ปีที่ฉีดวัคซีน Pfizer เข็มแรกไปแล้วนั้น คณะอนุกรรมการวิชาการจะประชุมหาข้อสรุปเรื่องการฉีดวัคซีนเข็มที่ 2 ในวันที่ 20 ตุลาคมนี้ ก่อนที่จะเริ่มมีการฉีดเข็ม 2 ตามกำหนดในวันที่ 25 ตุลาคม ทั้งนี้ ขอให้ผู้ปกครอง/นักเรียนอย่าหลงเชื่อข่าวปลอมในโซเชียลมีเดียที่สร้างความวิตกกังวล ให้ติดตามข้อมูลจากกระทรวงสาธารณสุขและคณะแพทย์หรือนักวิชาการของกระทรวงฯที่มีการตรวจสอบยืนยันได้  ในส่วนของเด็กนักเรียน/นักศึกษาที่ได้รับวัคซีน Pfizer ทุกคน งดการออกกำลังกายหรือกิจกรรมหนักหลังจากได้รับวัคซีนเป็นเวลา 1 สัปดาห์
......
วันอาทิตย์ที่ 22 สิงหาคม 2564
เวชภัณฑ์และยาโควิด-19 มีเพียงพอสำหรับดูแลประชาชน
วันพุธที่ 7 กรกฎาคม 2564
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลรับทราบรายงานข้อมูลเวชภัณฑ์และยาที่ใช้ดูแลผู้ป่วยโควิด-19 ทั่วประเทศ โดยพบว่ามีเพียงพอสำหรับดูแลประชาชนได้อีกหลายเดือน เช่น หน้ากาก N95 5 แสนชิ้น ใช้งานได้นาน 14 เดือน ชุด PPE สำรองคงคลังทั่วประเทศกว่า 3 ล้านชุด ใช้งานได้นาน 4 เดือน หน้ากากอนามัยทางการแพทย์ มีสำรองในคลังทั่วประเทศกว่า 190 ล้านชิ้น ใช้งานได้นาน 13 เดือน ยาฟาวิพิราเวียร์ มีกว่า 2.9 ล้านเม็ด กระจายอยู่ในคลังขององค์การเภสัชกรรม สำนักงานปลัดกระทรวงสาธารณสุข กรมการแพทย์ และกรมควบคุมโรค เป็นต้น ทั้งนี้ รัฐบาลจะประมาณการความต้องการและจัดทำแผนจัดหาให้เพียงพอ เพื่อดูแลประชาชนได้อย่างทั่วถึงและต่อเนื่อง
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันศุกร์ที่ 19 พฤศจิกายน 2564
นายกฯ พร้อมภริยานำ ครม. สืบสานประเพณี “ลอยกระทงวิถีใหม่ สืบสานประเพณีไทย 1 ครอบครัว 1 กระทง รักษาระยะห่าง สวมหน้ากากอนามัย ปลอดโรค ปลอดภัย”  อธิษฐาน “ขอขมาลาโทษพระแม่คงคา ขอให้บ้านเมืองสงบสุข”
นายกฯ พร้อมภริยานำ ครม. สืบสานประเพณี “ลอยกระทงวิถีใหม่ สืบสานประเพณีไทย 1 ครอบครัว 1 กระทง รักษาระยะห่าง สวมหน้ากากอนามัย ปลอดโรค ปลอดภัย”  อธิษฐาน “ขอขมาลาโทษพระแม่คงคา ขอให้บ้านเมืองสงบสุข”
วันนี้ (19 พ.ย. 2564) เวลา 16.30 น. นายธนกร วังบุญคงชนะ โฆษกประจำสำนักนายกรัฐมนตรี เผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมและนางนราพร จันทร์โอชา ภริยา เป็นประธานงานสืบสานประเพณีลอยกระทงวิถีไทย พุทธศักราช 2564 “ลอยกระทงวิถีใหม่ สืบสานประเพณีไทย 1 ครอบครัว 1 กระทง รักษาระยะห่าง สวมหน้ากากอนามัย ปลอดโรค ปลอดภัย” ณ คลองผดุงกรุงเกษม ข้างทำเนียบรัฐบาล โดยมีคณะรัฐมนตรี อาทิ พลเอก ประวิตร วงษ์สุวรรณ รองนายกรัฐมนตรี นายวิษณุ เครืองาม รองนายกรัฐมนตรี นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ นายสุพัฒนพงษ์ พันธ์มีเชาว์ รองนายกรัฐมนตรีและรัฐมนตรีว่าการกระทรวงพลังงาน พลเอก อนุพงษ์ เผ่าจินดา รัฐมนตรีว่าการกระทรวงมหาดไทย นายศักดิ์สยาม ชิดชอบ รัฐมนตรีว่าการกระทรวงคมนาคม นายอิทธิพล คุณปลื้ม รัฐมนตรีว่าการกระทรวงวัฒนธรรมและคู่สมรส ข้าราชการการเมือง ผู้บริหาร ข้าราชการและเจ้าหน้าที่ในทำเนียบรัฐบาล แต่งกายด้วยชุดผ้าไทยเข้าร่วมงานอย่างพร้อมเพรียง
โอกาสนี้ นายกรัฐมนตรีและภริยา พร้อมคณะรัฐมนตรี ชมนิทรรศการองค์ความรู้ สาระคุณค่า และข้อปฏิบัติสำหรับเทศกาลประเพณีลอยกระทงในช่วงการแพร่ระบาดของโควิด – 19 และชมการแสดงชุด “สายน้ำแห่งวัฒนธรรม” โดยสถาบันบัณฑิตพัฒนศิลป์ โดยมีนายอิทธิพล คุณปลื้ม รัฐมนตรีว่าการกระทรวงวัฒนธรรม กล่าวรายงานการจัดงานลอยกระทงวิถีใหม่ สืบสานประเพณีไทย 1 ครอบครัว 1 กระทง รักษาระยะห่าง สวมหน้ากากอนามัย ปลอดโรค ปลอดภัย จากนั้น นายกรัฐมนตรีและภริยารับมอบกระทงประทีปแก้วโกมุทพุทธบูชา ที่สื่อความหมายถึงการประดิษฐ์กระทงเป็นรูปทรงดอกบัวแย้มกลีบคลี่บาน เพื่อเป็นพุทธบูชาสักการะรอยพระพุทธบาทสมเด็จพระสัมมาสัมพุทธเจ้า จากตัวแทนเด็กและเยาวชน ก่อนร่วมถ่ายภาพและร่วมลอยกระทงกับคณะรัฐมนตรีและคู่สมรส พร้อมรับชมการจำลองวิถีชีวิตตลาดน้ำ ณ คลองผดุงกรุงเกษม
นายกรัฐมนตรีได้เปิดเผยคำกล่าวอธิษฐานในช่วงปล่อยกระทงลอยว่า “ขอขมาลาโทษพระแม่คงคา ขอให้บ้านเมืองสงบสุข” ทั้งนี้ นายกรัฐมนตรียังเชิญชวนพี่น้องประชาชนใช้กระทงทำจากวัสดุที่ย่อยสลายง่ายและไม่ทำลายสิ่งแวดล้อม เพื่อการใช้ทรัพยากรคุ้มค่าและลดปริมาณขยะด้วย
...............................
วันพฤหัสบดีที่ 1 กรกฎาคม 2564
กรมทางหลวง ขยาย 14 ช่องจราจร ถนนพระราม 2 ตอน ทางแยกต่างระดับบางขุนเทียน - เอกชัย แล้วเสร็จ
รองรับปริมาณการจราจรที่หนาแน่นเพิ่มขึ้นได้อย่างมีประสิทธิภาพ
กรมทางหลวง (ทล.) กระทรวงคมนาคม โดยสำนักก่อสร้างทางที่ 1 ดำเนินการโครงการปรับปรุงทางหลวงหมายเลข 35 ตอนทางแยกต่างระดับบางขุนเทียน - เอกชัย เป็น 14 ช่องจราจร ในพื้นที่เขตบางขุนเทียน กรุงเทพฯ และ อ.เมือง จ.สมุทรสาคร รวมระยะทาง 11.7 กิโลเมตร แล้วเสร็จ เพิ่มประสิทธิภาพการคมนาคมขนส่งสู่ภาคใต้
ทางหลวงหมายเลข 35 สายธนบุรี - ปากท่อ หรือเรียกอีกชื่อหนึ่งว่า “ถนนพระราม2” เริ่มต้นจาก กม. ที่ 0+000 (จุดบรรจบถนนสุขสวัสดิ์) ผ่านจังหวัดสมุทรสาคร ไปบรรจบทางหลวงหมายเลข 4 (ถนนเพชรเกษม)กม. ที่ 84+041 อำเภอปากท่อ จังหวัดราชบุรี รวมระยะทาง 84 กิโลเมตร เป็นโครงข่ายทางหลวงเชื่อมโยงระหว่างภาค และเป็นเส้นทางสายหลักจากกรุงเทพฯ มุ่งสู่ภาคใต้ เนื่องจากเส้นทางสายธนบุรี - ปากท่อมีระยะทางสั้นกว่าทางหลวงหมายเลข 4 ประมาณ 40 กิโลเมตร ประชาชนส่วนใหญ่จึงนิยมใช้เส้นทางสายนี้แทนทางหลวงหมายเลข 4 ประกอบกับปริมาณการจราจรบนทางหลวงสายพระราม 2 มีปริมาณสูงมาก ทล. จึงได้วางแผนดำเนินการบูรณะปรับปรุงทางหลวงสายดังกล่าวมาอย่างต่อเนื่อง เพื่ออำนวยความสะดวกและความปลอดภัยให้กับผู้ใช้ทาง ปัจจุบันการก่อสร้างขยายถนน ตอนทางแยกต่างระดับบางขุนเทียน - เอกชัย มีจุดเริ่มต้น กม. ที่ 9+800 ถึงจุดสิ้นสุด กม. ที่ 21+500 รวมระยะทาง 11.7 กิโลเมตร จากเดิม 10 ช่องจราจร(ไป - กลับ) เป็นมาตรฐานทางชั้นพิเศษ 14 ช่องจราจร (ไปกลับข้างละ 7 ช่องจราจร) ผิวทางแอสฟัลท์คอนกรีต2 ชั้น ผิวจราจรกว้างช่องละ 3.5 เมตร ไหล่ทางด้านนอกกว้างข้างละ 2.5 เมตร และด้านในกว้างข้างละ 1 เมตรมีเกาะกลางแบบร่อง (Depressed Median) กว้าง 4 เมตร รวมก่อสร้างสะพานกลับรถ จำนวน 2 จุด และติดตั้งไฟฟ้าแสงสว่างบนทางหลวง งบประมาณทั้งสิ้น 2,300,098,000 บาท แล้วเสร็จ ช่วยบรรเทาปัญหาการจราจรติดขัด รองรับปริมาณการจราจรได้เพิ่มมากขึ้น ส่งผลให้การเดินทางและการขนส่งสินค้าจากภูมิภาคต่าง ๆ ที่ลงสู่ภาคใต้มีความรวดเร็ว สะดวก และปลอดภัย สามารถลดอุบัติเหตุป้องกันความสูญเสียทั้งชีวิตและทรัพย์สินตามแผนงานบูรณาการพัฒนาด้านคมนาคมและระบบโลจิสติกส์ กิจกรรมแก้ไขปัญหาการจราจรในพื้นที่กรุงเทพฯ ปริมณฑล และเมืองหลัก ซึ่งทำให้ภาครัฐและเอกชนได้รับผลประโยชน์ในการพัฒนาเศรษฐกิจและสังคม